**Каб жыццё доўжылася, а памяць жыла**

Міхно Ілья,

праўнук Васілія Халадзіліна

Вясна… Ласкавае сонейка прыгожа купаецца ў люстры азёрнай роўнядзі. Момант – і яно знікае ў глыбіні, а потым зноў з’яўляецца, выплываючы з-за воблака, красуецца, свеціць. Час ідзе, мяняюцца пакаленні людзей, жыццё працягваецца.

Мне часам здаецца, што мы не проста так нарадзіліся, што ў кожнага з нас свая гісторыя і місія пад гэтым Сонцам і небам. Як аднойчы напісаў Анатоль Вярцінскі: “Жыццё даецца, каб жыццё тварыць…”.

Пакаленне маё, маіх бацькоў, бабуль і дзядуль жыве ў мірны час дзякуючы пакаленню прадзядуль і прабабуль. Менавіта гэта пакаленне дало нам магчымасць жыць у міры і спакоі, атрымліваць ад жыцця ўсю асалоду. За гэта трэба быць удзячнымі ім.

Свайго прадзядулю Халадзіліна Васілія Лявонавіча ведаю толькі па ўспамінах бацькоў ды фотаздымках з сямейнага альбома. Я заўсёды з гонарам прымаю ўдзел у святкаванні Дня Перамогі 9 мая, удзельнічаю ў шэсці “Бессмяротнага палка”. Мой прадзядуля – чалавек, які прайшоў усю вайну. Ён для мяне герой і прыклад адвагі.

Калі пачалася вайна, яму было 20 гадоў. Ён добраахвотнікам запісаўся на фронт у г. Гомелі. Пешшу (праз Бранск, Тамбоў, Курск) яны ішлі ў глыб Расіі, у Саратаў – там вучылі ваеннай справе два тыдні, пасля падрыхтаваных накіроўвалі на фронт. Па словах бацькоў (а ім расказваў прадзядуля), насустрач ворагу яны ехалі ў “пульманаўскіх” вагонах без перапынкаў. Спачатку прадзядуля трапіў на Волхаўскі фронт радыстам, наладжваў сувязь паміж камандзірам і ваеннымі часткамі ў баі. Пасля Васілій Лявонавіч трапіў у гарматны разлік. Прадзядуля расказваў, як стрымлівалі ворага пад Ленінградам, каб не было другога блакаднага кальца; расказваў пра бітву за Сталінград і парад палонных у Маскве. У 1944 г. у Савецкай Арміі не хапала афіцэрскага саставу. І прадзядулю накіравалі ў Хабараўскае артылерысцкае вучылішча. Спалі будучыя афіцэры па тры гадзіны, бо астатні час ішоў на ваенную падрыхтоўку. Скончылася навучанне – і зноў на фронт. Перамогу прадзед сустрэў у горадзе Варашылаве. А 8 жніўня 1945г. ён ужо разам з часткамі Савецкай Арміі вызваляў Карэю ад японскіх самураяў.

Закончылася вайна… Прадзядуля “асвойваў” мірнае жыццё. Вырашыў стаць настаўнікам. Прафесіі ён прысвяціў 38 гадоў. Вось такі жыццёвы шлях майго прадзядулі, гомельскага хлопца. Прытулкам для яго стала Лепельшчына пасля 1986 года. На 9 Мая мы прыходзім да яго на могілкі ў вёсцы Вялікі Поўсвіж. Ганарымся ім, яго подзвігам. І стараемся жыць так, каб і яму не было сорамна за сваіх нашчадкаў. У Матукоўскага ёсць такія радкі:

…Заслонив всю планету,

Помня всё обо всём

Мы ответственность эту

И сегодня несём,

Чтобы день этот ясный

На земле не погас

Среди тысячи тысяч

Время выбрало нас.

Зноў час выбірае, што, якому пакаленню наканавана. Значыць і наша пакаленне моцнае, і яно зможа выстаяць і пераадолець тыя навалы-эпідэміі, якія ёсць сёння. Трэба, каб жыццё доўжылася, а памяць жыла.